**«Ауылдық жердегі денсаулық сақтау: қазіргі жай-күйі мен
даму перспективалары» тақырыбында 2022 жылғы 10 қазанда
 өткен Үкімет сағатының нәтижелері бойынша
ҰСЫНЫСТАР**

Қазақстан Республикасы Денсаулық сақтау министрінің баяндамасын тыңдай келе, Қазақстан Республикасы Парламентінің Мәжілісі **ҰСЫНАДЫ:**

1. **Қазақстан Республикасының Үкіметі:**
2. ауылдық елді мекендердің тұрғындарына медициналық көмек көрсетуді одан әрі жетілдіру жөнінде шаралар әзірлесін;
3. жауапты лауазымды адамдарды айқындай отырып, «Ауылдық денсаулық сақтауды жаңғырту» ұлттық жобасының (бұдан әрі – Ұлттық жоба) іске асырылуына тұрақты бақылау мен мониторингті қамтамасыз етсін;
4. Ұлттық жоба шеңберінде ашылатын 655 медициналық-санитариялық алғашқы көмек (бұдан әрі – МСАК) объектісін және 32 көпбейінді аудандық аурухананы қажетті медицина кадрларымен, техникамен және жабдықтармен қамтамасыз ету жөнінде жүйелі шаралар қабылдасын;
5. медициналық көрсетілетін қызметтердің тарифтеріне негізгі құралдардың амортизациясына арналған шығыстарды енгізу мүмкіндігін көздей отырып, денсаулық сақтау жүйесін қаржыландыру тәсілдерін өзгерту жөнінде шаралар әзірлесін;
6. денсаулық сақтау ұйымдарының медицинаға жатпайтын қызметкерлеріне еңбекақы төлеу жүйесін қайта қарау, сондай-ақ жергілікті атқарушы органдарға жергілікті бюджет есебінен медицинаға жатпайтын қызметкерлерге қосымшаақыны жүзеге асыру құқығын беру бөлігінде заңнамаға өзгерістер енгізу мүмкіндігі мәселесін пысықтасын;

6) медициналық жоғары оқу орындары мен колледждердің түлектерін ауылдық жерлерде бекіту мақсатында оларға қолдау мен ынталандыру бойынша қосымша жүйелі шаралар көрсету мәселесін пысықтасын.

1. **Қазақстан Республикасының Денсаулық сақтау министрлігі:**

1) қажетті мамандандыруды және қызмет көрсетілетін халықтың санын ескере отырып, әрбір ауылдық медициналық ұйым бойынша медицина кадрларының қажеттілігіне талдау жүргізсін;

2) Ұлттық жоба шеңберінде ашылатын МСАК объектілері мен ауданаралық көпбейінді ауруханаларды тиісті медицина кадрларымен қамтамасыз ету үшін дәрігерлер, орта және кіші медицина персоналын даярлаудың күнтізбелік жоспарын әзірлесін;

3) денсаулық сақтау жүйесіндегі қажеттілікті ескере отырып, дәрігерге қосымша мамандық алуға мүмкіндік беретін, клиникалық мамандықтар бойынша мамандарды жедел біліктілік даярлау және қайта даярлау бағдарламаларын әзірлесін және енгізсін;

4) халық санына қарамастан, әрбір ауыл үшін, оның ішінде шекара маңындағы аудандардың барлық ауылдық елді мекендерінде жалпы практика дәрігерінің штат бірлігін көздей отырып, денсаулық сақтау объектілері желісінің нормативін қайта қарау жөнінде ұсыныстар әзірлесін;

5) тегін медициналық көмектің кепілдік берілген көлемі шеңберінде халыққа шұғыл медициналық көмек көрсету, скринингтерден өткізу мүмкіндігін қарасын;

6) диспансерлік есепте тұрған, сондай-ақ жекелеген аурулар бойынша тәуекел тобына кіретін ауыл тұрғындарына олардың тұратын жерлерінде тоқсан сайын кешенді медициналық зерттеп-қарау, оның ішінде арнаулы мамандардың жүргізуі жөнінде ұсыныстар әзірлесін;

7) жылжымалы мобильді кешендер, мамандандырылған медициналық поездар қызметтерін кеңейту жөнінде шаралар қабылдасын;

8) халықаралық тәжірибені ескере отырып, телемедицина шеңберінде халықты қашықтықтан аспаптық диагностикалау қызметтерін кеңейту жөнінде шаралар қабылдасын;

9) дәріхана пункттері жоқ ауылдық елді мекендерде олардың ашылуын бақылауға алсын;

10) ауылдық денсаулық сақтау ұйымдарын 100 % компьютерлік жарақтандыруды, оларды медициналық ақпараттық жүйелерге қосуды қамтамасыз етсін;

11) орталық аудандық ауруханалардың денсаулық сақтау ұйымдарын медициналық бұйымдармен жарақтандырудың ең төмен стандарттарына сәйкес жарақтандырылуына талдау жүргізсін;

12) «Тегін медициналық көмектің кепілдік берілген көлемі шеңберінде және (немесе) міндетті әлеуметтік медициналық сақтандыру жүйесінде денсаулық сақтау субъектілерінен медициналық қызметтерді сатып алу шарты талаптарының орындалу мониторингін жүргізу қағидаларын бекіту туралы» Қазақстан Республикасы Денсаулық сақтау министрінің міндетін атқарушының 2020 жылғы 24 желтоқсандағы № ҚР ДСМ-321/2020 бұйрығында көзделген көрсетілетін қызметтерді сатып алу шартының тиісінше орындалмау жағдайлары анықталған кезде денсаулық сақтау ұйымдарына тұрақсыздық айыбын қолдану өлшемшарттарын әзірлесін;

13) өңірлік ерекшеліктерді ескере отырып, жедел жәрдем қызметінің жұмысын жетілдіру жөнінде ұсыныстар әзірлесін;

14) жергілікті атқарушы органдармен бірлесіп:

жедел жәрдем станцияларын қажетті санитариялық автокөлікпен, оның ішінде жету қиын аумақтар үшін толық жасақтауды қамтамасыз етсін;

қолданыстағы санитариялық автокөліктерінің тозу дәрежесі мен мерзіміне қарай олардың уақтылы жаңартылуын қамтамасыз етсін.

 **3. Жергілікті атқарушы органдар:**

1) халық үшін «қадамдық қолжетімділік» қағидатын сақтай отырып, Ұлттық жоба шеңберінде салынып жатқан денсаулық сақтау объектілерінің құрылысы үшін жер учаскесін бөлуді қамтамасыз етсін;

2) медициналық жоғары оқу орындары мен колледждердің «Дипломмен ауылға!» бағдарламасы бойынша ауылға жіберілген түлектерін 100% жұмысқа орналастыруды және оларға әлеуметтік қолдау шараларын көрсетуді қамтамасыз етсін;

3) ауылда медицина қызметкерлерін бекіту мақсатында оларды ынталандыру үшін қосымша әлеуметтік қолдау шараларын көздесін;

4) мамандандыру бойынша қажеттілікті ескере отырып, өңірдің ауылдық денсаулық сақтау саласы үшін қажетті медицина кадрларын мақсатты түрде даярлау жөніндегі жұмысты күшейтсін;

5) ауылдық денсаулық сақтау ұйымдарының ғимараттарына жөндеу жүргізуді, сондай-ақ оларды денсаулық сақтау ұйымдарын медициналық бұйымдармен жарақтандырудың ең төмен стандарттарына сәйкес жарақтандыруды және тозу мерзімі мен дәрежесіне қарай медициналық техниканы және медициналық бұйымдарды уақтылы жаңартуды тұрақты негізде қамтамасыз етсін.

**4. «Әлеуметтік медициналық сақтандыру қоры» КЕАҚ жергілікті атқарушы органдармен бірлесіп:**

1) ауыл тұрғындарын міндетті әлеуметтік медициналық сақтандыру жүйесіне барынша тартуды қамтамасыз етсін;

2) міндетті әлеуметтік медициналық сақтандырудың артықшылықтары туралы халық арасында түсіндіру жұмыстарын жандандырсын.

\_\_\_\_\_\_\_\_\_\_\_\_\_\_\_\_\_\_